Familievold og vold mot barn er blant områdene politiet prioriterer spesielt i 2016. På Stovner politistasjon har de i vår lyst ut to spesialiststillinger som skal ha ansvar for fagområdene avhør og etterforskningstaktikk og grov vold mot barn i familievoldssaker, skriver Politiforum.
– Dette er spesialiststillinger med lønnstrinn 62 (529.000 kroner), og med mulighet for høyere lønn ved særskilt kompetanse. Vi har hatt henholdsvis én og to søkere på de to stillingene. Ingen har vært kvalifiserte, sier Anne Alræk Solem, politioverbetjent ved Stovner politistasjon.
– Det er urovekkende, og jeg tror dette kan være gjeldende for hele Norge. Jeg tenker det skjer som følge av manglende satsing på etterforskning over lang tid. Det er en liten gruppe med kvalifiserte søkere å ta av, sier Solem.
Nå har politiet på Stovner sendt ut informasjon om stillingene til de ansatte i Oslo, på Romerike og i Kripos, i håp om å finne de rette personene til jobbene. (©NTB)